Зарафшон (корхонаи заршӯӣ)

Зарафшон (ҶММ КМ «Зарафшон») — корхонаи истеҳсоли тило дар ноҳияи Паҷакенти вилояти Суғди Тоҷикистон.

 Таърих 
Сохтмони Комббинати тилои Тоҷик (ТЗРК) соли 1981 оғоз гардида, соли 1990 ба итмом расид, ки дар асоси он бо қарори Шӯрои вазирони Ҷумҳурии Тоҷикистон 31.5.1994 таҳти № 242 миёни Ҳукумати Ҷумҳурии Тоҷикистон ва Ширкати саноати кӯҳии Британияи Кабир «Коммонвелс энд Бритиш Минерал ЛТД» («Commonwealth & British Mineral Ltd») КМ «Зарафшон» таъсис ёфт. Корхона дар шаҳраки Суғдиёни шаҳри Панҷакент, дар водии Зарафшони вилояти Суғд ҷойгир аст. Масоҳати умумии корхона 2672,86 га. Ба КМ «Зарафшон» иҷозатнома (литсензия) барои анҷом додани корҳои геологӣ-иктишофӣ дар майдони 300 ҳазор га дода шудааст. Манбаи асосии ашёи хоми корхона — кони маъдани «Тарор», конҳои кушоди «Ҷилав», «Олимпӣ» ва «Хирсхона». Тибқи оинномаи «Зарафшон» мақсади асосии он истихроҷ, коркард ва истеҳсоли маъданҳое мебошад, ки дар таркибашон тило, нуқра, мис, филиззоти қиматӣ ва ранга доранд. «Зарафшон» инчунин сертификату иҷозатномаҳо, аз қабили ҳуқуқи истифодаи замин, фаъолияти геодезӣ, сохтмону васлкунӣ, нигоҳдории маводди хатарноку тарканда, ҷалби қувваи кории хориҷӣ ва ғ. дорад.

Соли 2007 ҳиссаи Ширкати саноати кӯҳии «Коммонвелс энд Бритиш Минерал ЛТД»-ро Ширкати байналмилалии саноати кӯҳии «Цзиньфен»-и Ҳонконг («Zijin Mining Group Co Ltd»)-и ҶХХ харидорӣ кард. Тибқи иқтибос аз Феҳрасти ягонаи давлатӣ шахсони ҳуқуқии саҳмдори «Зарафшон» аз ҷониби сармоягузор (инвестор)-и хориҷӣ Ширкати байналмилалии саноати кӯҳии Хитой «Цзиньфен»-и Ҳонконг бо саҳми 75 дарсад ва аз Ҷумҳурии Тоҷикистон Вазорати саноат ва технологияҳои нави Ҷумҳурии Тоҷикистон бо саҳми 25 дарсад мебошанд.

27 августи соли 2008 Ёддошти тафоҳум оид ба ҳамкорӣ байни Ҳукумати Ҷумҳурии Тоҷикистон ва Ширкати Хитоии «Корпоратсияи саҳомии саноатии кӯҳии Сызин Лимитед Со., LTD» ба имзо расонида шуд.
Мақсад аз ба имзо расонидани Ёддошти тафоҳум ин мусоидат намудан ба рушди "Ҷамъияти масъулияташ маҳдуди Корхонаи муштараки «Зарафшон» ҷиҳати таҷдид ва азнавсозии он, афзун намудани истеҳсоли металлҳои қимматбаҳою ранга дар ҷумҳурӣ буд..

Соли 2011 ф-каи заршӯии нав бо иқтидори коркарди 2000 т маъдан дар як шабонарӯз, соли 2013 коргоҳ (сех)-и холисгардони (аффинаж)-и тило ва соли 2015 ф-каи заршӯии нав бо иқтидори коркарди 10000 т маъдан дар як шабонарӯз ба кор оғоз карданд.

«Зарафшон» бо технологияи муосири чинӣ муҷаҳҳаз аст. Маҳсулоти асосиаш сабикаи тилоӣ мебошад, ки онро асосан дар дохили ҷумҳурӣ Вазорати молия ва Бонки миллии Ҷумҳурии Тоҷикистон харидорӣ мекунанд. «Зарафшон» соли 2016-ум 3,3 т тило истеҳсол кардааст. Ҳоло дар корхона 2171 коргар дар ду баст кор мекунад, ки 2116 нафари онҳо шаҳрвандони Тоҷикистон ва 55 нафарашон шаҳрвандони хориҷӣ мебошанд. Директори «Зарафшон» Чжан Шундин (аз 2015).

 Эзоҳ 

 Адабиёт 


Гурӯҳ:Коргоҳҳои Тоҷикистон
Гурӯҳ:Саноати Тоҷикистон
Гурӯҳ:Ноҳияи Панҷакент